NAGRAJENCI SOS ZA LETO 2009 
PRIZNANJA:

1. FRANC ROJKO (predlagatelj Društvo Sožitje Hrastnik)

Njegovo dolgoletno delo na področju učenja in treniranja plavanja članov Sožitja Hrastnik je prineslo lepe rezultate predvsem na plavalnih tekmovanjih SOS, veliko članov pa je s pomočjo njegovega strokovnega dela uspešno splavalo.   

2. DUŠA JERIHA (predlagatelj OVI Jarše)

Specialna pedagoginja, zaposlena v OVI Jarše, kjer je tudi začetnica športnih aktivnosti, je številnim učencem pomagala pri treningih, jih vzpodbujala in spremljala na tekmovanjih – zimskih in poletnih igrah, plavalnih, kolesarskih in namiznoteniških turnirjih. Že leta 91 je bila trenerka na poletnih svetovnih igrah v Minesoti, štiri leta kasneje pa na državnih igrah v Avstriji. Udeležila se je različnih seminarjev za trenerje, pridobljeno znanje pa uspešno posredovala staršem in jih motivirala za sodelovanje. 

3. POLONA BURNIK (predlagatelj OVI Jarše)

Specialna pedagoginja, zaposlena v OVI Jarše, kjer je skupaj s kolegico Dušo Jeriha tudi začetnica športnih aktivnosti, je že leta 1995 kot trenerka sodelovala na poletnih svetovnih igrah v New Havnu, tri leta kasneje pa je bila ena izmed vodilnih pri organizaciji 9. Poletnih državnih iger v Tacnu, kjer so leta 2002 pripravili tudi regijske igre. Svoje bogate izkušnje je delila z mlajšimi kolegicami in kolegi, ki danes nadaljujejo njeno pionirsko delo. Glede na to, da v Zavodu ni bilo športnega pedagoga, njeno delo predstavlja pomemben prispevek k razvoju športne kulture med mladostniki in tudi učitelji.

4. mag. TINE KOVAČIČ (predlagatelj Društvo joga v vsakdanjem življenju, Celje)

Predlagatelji so kot prostovoljci sodelovali na 6. Državnih igrah MATP v Celju, kjer so se na lastne oči prepričali o požrtvovalnosti in entuziazmu, ki ga je k organizaciji in promociji MATP programa prispeval mag. Tine Kovačič. »Menimo, da si slednji zasluži priznanje za velik prispevek pri zahtevnem vodenju tekmovanja na posameznih tekmovalnih postajah, kjer je tekmovalo 150 tekmovalcev, in koordinaciji več kot 100 prostovoljcev,« so še zapisali v obrazložitvi. Menijo, da kot koordinator MATP programa za celjsko-koroško regijo skrbi za kontinuirano promocijo le-tega. 
5. MARKO ZORMAN (predlagatelj CUDV Črna)

Od leta 1997 na delovnem mestu višji fizioterapevt z znanjem, izkušnjam in izredno toplim odnosom prispeva k višji kvaliteti življenja oseb s težkimi motnjami v telesnem razvoju. Kot član Halliwickove skupine od leta 2000 tudi osebam z najtežjimi motoričnimi okvarami omogoča osvajanje vodnih spretnosti in samostojnosti v vodi. Tekmovalce redno pripravlja za lokalna, regijska in državna MATP tekmovanja, kot prostovoljec pa pomaga tudi pri organizaciji tekmovanj v domačem Centru in tako pozitivno širi specialno-olimpijsko idejo. Vedno znova preseneča z izdelavo plakatov, ki vabijo na različne prireditve.
6. SUZANA BOHORČ (predlagatelj Društvo Sožitje Ljubljana)

Odlikujejo jo 12-letne izkušnje pri vodenju, pedagoškem delu in zaposlitvenih aktivnostih oseb z motnjami v duševnem razvoju, kakor tudi pri njihovih aktivnostih v prostem času. Kot vodja nogometne dejavnosti v Društvu Sožitje Ljubljana sodeluje že deveto leto. Lani je organizirala sklepni turnir nogometne lige SOS, na katerem je sodelovalo devet ekip. »Naše društvo je zasedlo drugo mesto, na kar smo zelo ponosni,« še piše v obrazložitvi.
7. RAJKO BRUS (predlagatelj VDC Ajdovščina-Vipava)

Že od leta 1997 aktivno sodeluje v gibanju SOS kot trener na številnih tekmovanjih tako doma kot v tujini. Pred sedmimi leti je kot dober poznavalec alpskega smučanja naredil prve korake k resnejšemu pristopu v tem športu. Ker je Ajdovščina primorsko mesto, je to še posebej pionirsko delo. Prav zaradi njegove zagnanosti in vztrajnosti je zbudil interes za alpsko smučanje tudi med varovanci VDC-ja. Na zadnjih dveh svetovnih igrah sta tako njegova varovanca Katja Pegan in Matej Žgavec osvojila pet medalj. Poleg tega se z zimskimi športi v VDC-ju Ajdovščina-Vipava po njegovi zaslugi ukvarja 12 varovancev. 

8. Projektni tim CUDV Dobrna (predlagatelj CUDV Dobrna)

V lanskem letu je CUDV Dobrna uspešno organiziral 6. MATP državne igre, kjer je nastopilo rekordno število tekmovalcev. Člani projektnega tima so požrtvovalno sodelovali pri logistično, finančno in medijsko obsežnem podvigu in s tem doprinesli k uspešni organizaciji tekmovanja. S tem so pridali tudi k dobri promociji in popularizaciji MATP programa na državni ravni. 
9. Milorad Nikolič (predlagatelj Društvo Sožitje Litija in Šmartno)

Pri vsaki večji aktivnosti Specialne olimpiade se v Društvu Sožitje Litija in Šmartno skupaj z Osnovno šolo Litija obrnejo na Milorada Nikoliča, zaposlenega v podjetju PHILIPS SLOVENIJA D. O. O., ki je v zadnjih letih vedno zagotovil finančno ali materialno pomoč. Tako je bil dvakrat izveden turnir v namiznem tenisu, regijsko igre in seminar za trenerje namiznega tenisa. Brez sponzorstva podjetja PHILIPS SLOVENIJA bi v Litiji tekmovanja na tako visokem nivoju težko izvedli. Poleg tega Milorad Nikolič kot prostovoljec tudi sam sodeluje pri aktivnostih SOS in za to nalogo pridobi še svoje sodelavce. 

PLAKETA

Športna zveza Murska Sobota (predlagatelj VDC Murska Sobota)

Športna zveza je bila ves čas gonilna sila na področju športna v VDC Murska Sobota, poseben prispevek pa so pridali leta 2002, ko je bil VDC organizator 11. Poletnih državnih iger SOS. Pripomogli so s strokovnim znanjem, hkrati pa so dali na razpolago ustrezne športne objekte. Poseben prispevek je bila poleg prostovoljnega dela tudi finančna pomoč. Slednjo so namenili tudi pred tremi leti in tako omogočili lažje izpeljevanje športnih aktivnosti v VDC-ju. Vsa ta leta dajejo na razpolago tudi brezplačno uporabo telovadnice za izvedbe nogometnih turnirjev. Športna zveza Murska Sobota tako omogoča uporabnikom VDC-ja socialno vključenost in razvija vzpodbuden odnos do oseb z motnjami v duševnem in telesnem razvoju.

